**“Mo Kaya Sega!” Na I Vunau ena Siga Tabu Ni “Sa Rauta Na Galu Tiko!”**

**Vosa Ni Kalou -**  Esther 1:1-12; 16-20

* Kalatia 5:1

**Ai Tauyavu**

E daudredre veikeda nai Taukei na kaya vakadodonu ‘Sega,”baleta na noda kaya sega e rawa ni kena I balabale na io se sega. Era dau veilecayaki Vakalevu na lako mai vanua tani ena noda I sau ni taro. Edua na kena I vakaraitaki –kevaka e dua e taro mai –“O vinakata e dua na bilo ti?” Veiira na lako mai vanua tani era na kaya “sega.” Ia, veikeda e Viti e kena I sau “vinaka”ia, na vinaka oya ekena I balabale na io kei na sega.

Sa kena I gauna me sa Matata noda kaya SEGA se KUA!

Edua na I yaloyalo e kabi tu e lalaga ni dua na koronivuli e volai kina “ Na goneyalewa me laurai ga mera kakua ni rogoci na ka era kaya!

Oqo na mataqali ka e vakavuna na na beci ni marama,me raici ga na keda rairai, ka me kaua ni dua e okata na ka eda via tukuna tiko!

E levu na ka eda dau tukuna veiira na noda goneyalewa me vaka me kua na wacece se me kua na kailakaila se kaci tagane. Ia na veika oqo e vaka e beci kina na Yalewa ena kena I tautau ni vosa –dina ga nida vinakata me Maroroi na nodra bula na luveda Yalewa. Ni levu na tagane era soqoni eda dau kaya veiira na luveda goneyalewa mera dabe vakamalua-eda sa kaya tiko veiira ‘era sega ni so ni rokovi sara me vakataki ira na tagane.”

Me sa veisau na noda vosa ni veivakatavulici- me rokovi ruarua na vosa ni veivakarokorokotaki veiira na luveda tagane kei na yalewa.

E levu veikeda kece eda sa daurogoca ena noda daulaki Wilivola Ni Siga Tabu na I talanoa kei Esiteri!

Oqo na ka e a cakava na marama se na Ranadi yaloqaqa oqo:

* Ena gauna dredre era vakarau vaqeavutaki kina na Jiu mai Peresia, ea yalodoudou me basuka na lawa ni vanua me rawa ni laki raica na Tui ka kerea Vua mera bula na wekana na Jiu.
* E ka tabu sara me dua e laki raica na Tui ni sega ni sureti.
* E a yaloqaqa ka bolea na mate ena vukudra na wekana.
* E vuku ka vakayagataka na lewa vakaranadi me yaco kina na bula veiira na lewe ni vanua.
* A digitaka na Kalou edua na Yalewa me I dewadewa ni bula veiira na nona tamata na Jiu ka yaco veiira na veisereki.
* E kaya na Esiteri 4:14 – “O cei e kila , de ko a digitaki ga mo ranadi me baleta na gauna oqo.”
* Vosa rogovinaka ka da kila ni a veidigitaki na Kalou!

E rua na marama e talanoataki ena I Vola oqo nei Esiteri!

Edua tale na Ranadi a vakasivoi mai na nona I tutu vaka Ranadi na yacana ko Vasetai.

O Vasetai a Ranadi ni bera ni a digitaki o Esiteri.

A ma ni vakasivoi. Na vuni nona vakasivoi e vakaqo.

Edua na soqo levu a vakarautaka na Tui Peresia na yacana o Esuarosi. Na soqo e yaco tiko ka rua na macawa. Ena gauna sara ga era sa mateni Sivia tu kina na Turaga ni vanua kei na nona daunivakasala na Tui, qai talatala na Tui me mai lako mada o Vasetai ka me dara mai na nona I sulu vakaranadi ka mai vakaraitaki koya veiira na na nona lewe ni palimedi.

Na Tui a gadreva me laki vakaraitaki Vasetai e matadra na tagane ka ni bau dua toka na marama rairai totoka na marama oqo. E via show off taka na Tui na watina e mata ni lewe vuqa.

A ma ni sega ni via lako mai o Ranadi Vasetai. E sega ni vakamatatataka na vuna e sega ni lako mai kina na Ranadi. De sega beka ni ganita me mai rairai e matadra na tagane sa mateni tu de ra qai veiwalitaki koya!

Veikeda eda sa vakadewataka ni a bese se talaidredre na marama oqo vua na Tui. Io, e dina sara na Tikina oya.

Nida dikeva vakamalua na Tikina oya, eda lomani na marama oqo. Eda sega ni vakaiotaka na talaidredre, baleta e tabu na talaidredre; ia eda raica na nona vakanananu edua na marama.

Ena dua tale na yasana, eda rawa ni kaya de rere ka gadreva me Maroroi koya mai na vanua vakarerevaki oya.

E rawa nida kaya ni madua me mai parade se vakaraitaki koya. Na cava beka na noda nanuma.

Au nanuma ni a sa yaco mai na gauna donu ni Kalou me sa dabe o Esiteri baleta me na vakabulai ira na Jiu ena nodra sa via vakawabokotaki.

E sega ni dua na ka edau cakava vakacalaka na Kalou, E dau vakayacora na ka ena kena gauna donu-ena sega ni dua na ka e cala.

Na vakasama e gadreva na dauvunau oqo meda vulica na marama mai na bula nei Vasetai e vakaoqo:

* Kevaka e vakarerevaki na I vanua o tiko kina vakayagataka nomu vakatulewa vinaka ka kaya “sega.”
* Kevaka e ririkona yalomu kaya ‘sega’.
* Na tui sa mateni ka ka sega ni vakatulewa vinaka baleta na watina.
* A dredre sara vei Vasetai na nona kaya “sega” ia sa ma ni kautani vua na I sala vakaranadi
* Ena Mataqali vanua ka rawa ni ko volitaka na nomu dina kei na nomu Maroroi ni nomu bula vakamarama, mo qarauna mo dei ni vakatulewa ena ka e dodonu vaKalou sega ni vakatamata!
* Na Tui a qai veivutunitaka na I tovo ca e cakava vei Vasetai.

Na I tukutuku eda vulica eke : Veikeda kece na marama :

* Mo ni dauvakatulewa vinaka kevaka o ni kila ni vakarerevaki na I tuvaki ni ka o sotava tiko, mo kakua ni laiva mo mavoa se vakalolomataki .
* Oi keda na marama eda luveni Kalou Bula.
* O nona raluve na Kalou ka ko talei sara e matana.
* E bula e lomada na Kalou na Yalo Tabu ena vuku ni nomu sa solia na nomu bula vei Jisu.
* O Jisu na Luve Ni Kalou a lako sara ga mai e vuravura me mai mate ena vukumu baleta ni ko luvena yalewa lomani.
* Kevaka edua na nomu boso, wekamu, watimu e vinakata mo vakaitavi se cakava edua na ka e cala ena noda bula se I tavi vakarisito, kakua ni cokoti kina.
* Dau totaka na nona dina na Kalou.
* Na Kalou sa lesi iko mo maroroya na yagomu, me Maroroi kina na nona I naki ena nomu bula.

Na noda dausaqata na veivalavala cal ka vakalolomataki kina na marama se dua ga na tamata, sa daudolava na sala mera galala kina o ira na muri mai.

Eda dauvakalewai ni da totoka na dina.

Eda matacati kevaka eda sega ni duavata kei na lewe levu,

Eda tu taudua kevaka eda tusaqata na I tovo vakavanua,

Ia e kaya ko Paula ena **Kalatia 5:1**

**O Koya mo dou qai tu dei e na lalaga sa vakalalagataki keda kina na Karisito,ka mo dou kakua ni vakataotaki tale e nai vua mo dou bobula kina.**

* Tu vakadodonu e mata ni Kalou ka cakava na ka e vinakata o Jisu SEGA ni vakadewa cala ni Vola Tabu.
* Vakadeitaka ni ka doudou mo kaya “sega,”ni caka veiiko na I valavala voravora e cata ka cala vei Karisito.
* Kaya sega kevaka o vakasaurarataki mo cakitaka nomu dina vei Jisu.
* Tu vakadodonu ka mo rarama en vanua e ia kina na I vakarau Butobuto.

Na veiqaravi ena House Of Sarah:

* E veiqaravi ni veivakayaloqaqataki ka veivukei veiira era sotava tiko na I valavala voravora.
* Sa yaco tiko e Viti na I valavala voravora ena veivuvale kei na kucu, kei na veivakaqasenitaki –vakai vola e 2 na pasede ki na veiya 3 na marama.
* E 25 na pasede na marama era bula tu ena rere de yaco veiira na valavala kaukauwa ni vakasaurarataki.
* Ena veivula era dausota ena House of Sarah na marama mai na veimata lotu VaKarisito mera veivuke ena kena vakadewataki me sa RAUTA KA MUDUKI na I valavala ni veivakasaurarataki mai veira na tagane e na veivale.
* Sa RAUTA na I valavala veivakamaduataki, veiira na marama Kemuni na Turaga.
* Sa Rauta na veivakalolomataki
* SA RAUTA!

O Esiteri kei Vasetai e rau kaya Sa Rauta!

Sa Rauta na I valavala kaukauwa.

Na Yalo Tabu sa veivakauqeti meda muduki na I valavala ca levu ni vevakasaurarataki.

Eda lomani taucoko mai Vua na Kalou!

Kemuni na tagane- ME VAKAYAGATAKI KEMUNI na KALOU mo ni nona I to ni muduki na I tovo ca ni veivakalolomataki.

NI vosacake na marama- sa Rauta na galu tiko!

Kaya Sega, Cavuta Sega kevaka o sotava tiko na Butobuto oqo!

Vosa baleta o iko na luve ni Kalou!!!

EMENI!